CELEX: 32005R1751
Language: el
Date: 2005-10-25 00:00:00
Title: Κανονισμός (ΕΚ) αριθ. 1751/2005 της Επιτροπής, της 25ης Οκτωβρίου 2005, που τροποποιεί τον κανονισμό (ΕΚ) αριθ. 1725/2003 για την υιοθέτηση ορισμένων διεθνών λογιστικών προτύπων σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου, όσον αφορά το ΔΠΧΠ 1, το ΔΛΠ 39 και τη ΜΕΔ 12   (Κείμενο που παρουσιάζει ενδιαφέρον για τον ΕΟΧ)

26.10.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 282/3
            
         
      ΚΑΝΟΝΙΣΜΌΣ (ΕΚ) αριθ. 1751/2005 ΤΗΣ ΕΠΙΤΡΟΠΉΣ
   
   της 25ης Οκτωβρίου 2005
   που τροποποιεί τον κανονισμό (ΕΚ) αριθ. 1725/2003 για την υιοθέτηση ορισμένων διεθνών λογιστικών προτύπων σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου, όσον αφορά το ΔΠΧΠ 1, το ΔΛΠ 39 και τη ΜΕΔ 12
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου, της 19ης Ιουλίου 2002, για την εφαρμογή διεθνών λογιστικών προτύπων (1), και ιδίως το άρθρο 3 παράγραφος 1,
   Εκτιμώντας τα ακόλουθα:
   
               (1)
            
            
               Με τον κανονισμό (ΕΚ) αριθ. 1725/2003 της Επιτροπής (2) υιοθετήθηκαν ορισμένα από τα υφιστάμενα στις 14 Σεπτεμβρίου 2002 διεθνή λογιστικά πρότυπα και διερμηνείες, και ιδίως η διερμηνεία της Μόνιμης Επιτροπής Διερμηνειών (ΜΕΔ) 12 Ενοποίηση — Οικονομικές οντότητες ειδικού σκοπού.
            
         
               (2)
            
            
               Στις 17 Δεκεμβρίου 2003, το Συμβούλιο Διεθνών Λογιστικών Προτύπων (IASB — International Accounting Standard Board) δημοσίευσε το αναθεωρημένο διεθνές λογιστικό πρότυπο (ΔΛΠ) 39 Χρηματοπιστωτικά μέσα: καταχώριση και αποτίμηση. Το ΔΛΠ 39 ορίζει κυρίως τις βασικές αρχές για την καταχώρηση και αποτίμηση των χρηματοοικονομικών στοιχείων ενεργητικού και παθητικού και υιοθετήθηκε με τον κανονισμό (ΕΚ) αριθ. 2086/2004 της Επιτροπής (3), με την εξαίρεση ορισμένων διατάξεων για τη χρήση της ευχέρειας αποτίμησης στην εύλογη αξία και για τη λογιστική τής αντιστάθμισης κινδύνου.
            
         
               (3)
            
            
               Στις 17 Δεκεμβρίου 2004, το IASB δημοσίευσε μια τροποποίηση του ΔΛΠ 39, με τον τίτλο Χρηματοπιστωτικά μέσα: καταχώριση και αποτίμηση — Μετάβαση και αρχική καταχώριση των χρηματοοικονομικών στοιχείων ενεργητικού και παθητικού, στο πλαίσιο της πρωτοβουλίας του για τη διευκόλυνση της μετάβασης των ευρωπαϊκών εταιρειών, και ιδίως εκείνων που έχουν καταχωρισθεί στην American Securities and Exchange Commission (SEC), στα ΔΛΠ/ΔΠΧΠ.
            
         
               (4)
            
            
               Στις 11 Νοεμβρίου 2004, η Επιτροπή Διερμηνειών των Διεθνών Προτύπων Χρηματοοικονομικής Πληροφόρησης (ΕΔΔΠΧΠ) δημοσίευσε μια τροποποίηση της διερμηνείας ΜΕΔ με τον τίτλο Ενοποίηση — Οικονομικές οντότητες ειδικού σκοπού. Η τροποποίηση αυτή αφορά την ισχύουσα σήμερα εξαίρεση από το πεδίο εφαρμογής της ΜΕΔ 12 των προγραμμάτων παροχών μετά την έξοδο από την υπηρεσία και των προγραμμάτων αποζημιώσεων με συμμετοχικούς τίτλους (ΜΕΔ-12.6). Αποσκοπεί να εξασφαλίσει τη συνοχή με τις απαιτήσεις του ΔΛΠ 19 Παροχές σε εργαζόμενους και να εισαγάγει τις συνακόλουθες τροποποιήσεις που απαιτούνται από την πρόσφατη υιοθέτηση του ΔΠΧΠ 2 Παροχές που εξαρτώνται από την αξία των μετοχών
                   (4).
            
         
               (5)
            
            
               Η Επιτροπή συμπέρανε ότι το τροποποιημένο πρότυπο και η τροποποιημένη διερμηνεία πληρούν τα κριτήρια του άρθρου 3 παράγραφος 2 του κανονισμού (ΕΚ) αριθ. 1606/2002. Η διαβούλευση με τεχνικούς εμπειρογνώμονες του τομέα επιβεβαίωσε επίσης ότι και οι δύο τροποποιήσεις πληρούν τα τεχνικά κριτήρια υιοθέτησης.
            
         
               (6)
            
            
               Η υιοθέτηση των τροποποιήσεων στο ΔΛΠ 39 συνεπάγεται συνακόλουθες τροποποιήσεις στο ΔΠΧΠ 1 Πρώτη εφαρμογή των προτύπων διεθνούς χρηματοοικονομικής πληροφόρησης, προκειμένου να εξασφαλιστεί η συνοχή μεταξύ των διεθνών λογιστικών προτύπων.
            
         
               (7)
            
            
               Κατά συνέπεια, ο κανονισμός (ΕΚ) αριθ. 1725/2003 πρέπει να τροποποιηθεί ανάλογα.
            
         
               (8)
            
            
               Οι τροποποιήσεις πρέπει, κατ’ εξαίρεση, να ισχύσουν από την εταιρική χρήση που αρχίζει την ή μετά την 1η Ιανουαρίου 2005, δηλαδή πριν από τη δημοσίευση του παρόντος κανονισμού. Η αναδρομική εφαρμογή αποσκοπεί, κατ’ εξαίρεση, να διευκολύνει την προετοιμασία των λογαριασμών σύμφωνα με τα ΔΛΠ/ΔΠΧΠ από τις επιχειρήσεις που τα εφαρμόζουν για πρώτη φορά.
            
         
               (9)
            
            
               Τα μέτρα που θεσπίζονται με τον παρόντα κανονισμό είναι σύμφωνα με τη γνώμη της κανονιστικής επιτροπής λογιστικών θεμάτων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα του κανονισμού (ΕΚ) αριθ. 1725/2003 τροποποιείται ως εξής:
   
               1)
            
            
               Ενσωματώνεται το κείμενο των τροποποιήσεων στο ΔΛΠ 39 Χρηματοπιστωτικά μέσα: καταχώριση και αποτίμηση — Μετάβαση και αρχική καταχώριση των χρηματοοικονομικών στοιχείων ενεργητικού και παθητικού, το οποίο περιλαμβάνεται στο παράρτημα του παρόντος κανονισμού.
            
         
               2)
            
            
               Ενσωματώνεται το κείμενο της τροποποίησης από την ΕΔΔΠΧΠ του πεδίου εφαρμογής της διερμηνείας ΜΕΔ 12 Ενοποίηση — Οικονομικές οντότητες ειδικού σκοπού, το οποίο περιλαμβάνεται στο παράρτημα του παρόντος κανονισμού.
            
         
               3)
            
            
               Η υιοθέτηση των τροποποιήσεων στο ΔΛΠ 39 συνεπάγεται συνακόλουθες τροποποιήσεις στο ΔΠΧΠ 1 Πρώτη εφαρμογή των προτύπων διεθνούς χρηματοοικονομικής πληροφόρησης, προκειμένου να εξασφαλιστεί η συνοχή μεταξύ των διεθνών λογιστικών προτύπων.
            
         Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται στις εταιρικές χρήσεις που αρχίζουν την ή μετά την 1η Ιανουαρίου 2005.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 25 Οκτωβρίου 2005.
      
         
            Για την Επιτροπή
         
         Charlie McCREEVY
         
         
            Μέλος της Επιτροπής
         
      
   
   
      (1)  ΕΕ L 243 της 11.9.2002, σ. 1.
   
      (2)  ΕΕ L 261 της 13.10.2003, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1073/2005 (ΕΕ L 175 της 8.7.2005, σ. 3).
   
      (3)  ΕΕ L 363 της 9.12.2004, σ. 1.
   
      (4)  ΕΕ L 41 της 11.2.2005, σ. 1.
   
      ΠΑΡΑΡΤΗΜΑ
      ΔΙΕΘΝΗ ΠΡΟΤΥΠΑ ΧΡΗΜΑΤΟΟΙΚΟΝΟΜΙΚΗΣ ΠΛΗΡΟΦΟΡΗΣΗΣ
      
                  ΔΛΠ 39
               
               
                  Τροποποιήσεις στο ΔΛΠ 39 Χρηματοπιστωτικά μέσα: καταχώριση και αποτίμηση — Μετάβαση και αρχική καταχώριση των χρηματοοικονομικών στοιχείων ενεργητικού και παθητικού
                  
               
            
                  ΜΕΔ 12
               
               
                  Τροποποίηση από την ΕΔΔΠΧΠ του πεδίου εφαρμογής της ΜΕΔ 12 Ενοποίηση — Οικονομικές οντότητες ειδικού σκοπού
                  
               
            
         «Η αναπαραγωγή επιτρέπεται εντός του Ευρωπαϊκού Οικονομικού Χώρου. Εκτός του Ευρωπαϊκού Οικονομικού Χώρου προστατεύονται όλα τα δικαιώματα με την εξαίρεση του δικαιώματος αναπαραγωγής για προσωπική χρήση ή άλλους θεμιτούς σκοπούς. Για περισσότερες πληροφορίες μπορείτε να απευθύνεστε στο Συμβούλιο Διεθνών Λογιστικών Προτύπων (IASB) στη διεύθυνση www.iasb.org.uk».
      
      Τροποποιήσεις στο ΔΛΠ 39 Χρηματοοικονομικά Μέσα: Αναγνώριση και Επιμέτρηση
      
      
         Προστίθεται η παράγραφος 107Α στο πρότυπο.
      
      ΗΜΕΡΟΜΗΝΙΑ ΕΝΑΡΞΗΣ ΙΣΧΥΟΣ ΚΑΙ ΜΕΤΑΒΑΤΙΚΗ ΠΕΡΙΟΔΟΣ
      
                  107A.
               
               
                  Παρά τα οριζόμενα στην παράγραφο 104, μία οικονομική οντότητα δύναται να εφαρμόσει τις απαιτήσεις της τελευταίας φράσης της παραγράφου ΟΕ76 και της παραγράφου ΟΕ76Α, με οποιονδήποτε από τους ακόλουθους δύο τρόπους:
                  
                              α)
                           
                           
                              μελλοντικά σε συναλλαγές που συνήφθησαν μετά την 25η Οκτωβρίου 2002· ή
                           
                        
                              β)
                           
                           
                              μελλοντικά σε συναλλαγές που συνήφθησαν μετά την 1η Ιανουαρίου 2004.
                           
                        
            
         Στο προσάρτημα Α, οδηγία εφαρμογής, προστίθεται η παράγραφος ΟΕ76Α.
      
      Οδηγία Εφαρμογής
      Επιμέτρηση (παράγραφοι 43-70)
      Καμία ενεργός αγορά: Τεχνική Αποτίμησης
      …
      
                  ΟΕ76Α.
               
               
                  Η μεταγενέστερη επιμέτρηση του χρηματοοικονομικού περιουσιακού στοιχείου ή της χρηματοοικονομικής υποχρέωσης και η επακόλουθη αναγνώριση των κερδών και ζημιών θα συμφωνούν με τις απαιτήσεις αυτού του προτύπου. Η εφαρμογή της παραγράφου ΟΕ76 μπορεί να έχει σαν αποτέλεσμα να μην αναγνωριστεί κέρδος ή ζημία κατά την αρχική αναγνώριση ενός χρηματοοικονομικού περιουσιακού στοιχείου ή μιας χρηματοοικονομικής υποχρέωσης. Στην περίπτωση αυτή, το ΔΛΠ 39 απαιτεί να αναγνωριστεί κέρδος ή ζημία μετά την αρχική αναγνώριση μόνον κατά την έκταση που προέρχεται από μεταβολή σε κάποιο παράγοντα (συμπεριλαμβανομένου του χρόνου) που οι συμμετέχοντες στην αγορά θα λάμβαναν υπόψη κατά τον καθορισμό μιας τιμής.
               
            
         Προσάρτημα
         Τροποποιήσεις του ΔΠΧΠ 1
         
            Οι τροποποιήσεις αυτού του προσαρτήματος θα εφαρμόζονται για ετήσιες περιόδους που ξεκινούν την ή μετά την 1η Ιανουαρίου 2005. Εάν μία οντότητα εφαρμόσει τις τροποποιήσεις του ΔΠΧΠ για προγενέστερη λογιστική περίοδο, οι τροποποιήσεις αυτές θα εφαρμοστούν για εκείνη την προγενέστερη περίοδο.
         
         A1.   Το ΔΠΧΠ 1 Πρώτη Εφαρμογή των Διεθνών Προτύπων Χρηματοοικονομικής Πληροφόρησης τροποποιείται όπως αναφέρεται κατωτέρω.
         Στην παράγραφο 13, τα στοιχεία ι) και ια) τροποποιούνται και εισάγεται η υποπαράγραφος 1 ως εξής:
         
                     ι)
                  
                  
                     υποχρεώσεις θέσης εκτός λειτουργίας που συμπεριλαμβάνονται στο κόστος των ενσώματων ακινητοποιήσεων (παράγραφος 25Ε)·
                  
               
                     ια)
                  
                  
                     μισθώσεις (παράγραφος 25ΣΤ)· και
                  
               
                     ιβ)
                  
                  
                     η επιμέτρηση της εύλογης αξίας των χρηματοοικονομικών περιουσιακών στοιχείων ή χρηματοοικονομικών υποχρεώσεων κατά την αρχική αναγνώριση (παράγραφος 25Ζ).
                  
               Μετά την παράγραφο 25ΣΤ εισάγεται νέα επικεφαλίδα και η παράγραφος 25Ζ ως εξής:
         Η επιμέτρηση της εύλογης αξίας των χρηματοοικονομικών περιουσιακών στοιχείων ή χρηματοοικονομικών υποχρεώσεων
         
                     25Ζ
                  
                  
                     Παρά τις απαιτήσεις των παραγράφων 7 και 9, μία οικονομική οντότητα δύναται να εφαρμόσει τις απαιτήσεις της τελευταίας φράσης της παραγράφου ΟΕ76 και της παραγράφου ΟΕ76Α του ΔΛΠ 39, με οποιονδήποτε από τους ακόλουθους δύο τρόπους:
                     
                                 α)
                              
                              
                                 μελλοντικά σε συναλλαγές που συνήφθησαν μετά την 25η Οκτωβρίου 2002· ή
                              
                           
                                 β)
                              
                              
                                 μελλοντικά σε συναλλαγές που συνήφθησαν μετά την 1η Ιανουαρίου 2004.
                              
                           
               
      Επιτροπή Διερμηνειών των Διεθνών Προτύπων Χρηματοοικονομικής Πληροφόρησης
      ΕΔΔΠΧΠ
      ΤΡΟΠΟΠΟΙΗΣΗ ΤΗΣ ΕΔΔΠΧΠ ΣΤΗ ΔΙΕΡΜΗΝΕΙΑ ΜΕΔ-12
      Πεδίο Εφαρμογής της Διερμηνείας ΜΕΔ-12
      
         Ενοποίηση — Οικονομικές Οντότητες Ειδικού Σκοπού
      
      ΠΑΡΑΠΟΜΠΈΣ
      
                   
               
               
                  ΔΛΠ 19 Παροχές σε Εργαζομένους
                  
               
            
                   
               
               
                  ΔΛΠ 32 Χρηματοοικονομικά Μέσα: Γνωστοποίηση και Παρουσίαση
                  
               
            
                   
               
               
                  ΔΠΧΠ 2 Παροχές που Εξαρτώνται από την Αξία των Μετοχών
                  
               
            
                   
               
               
                  ΜΕΔ 12 Ενοποίηση — Οικονομικές Οντότητες Ειδικού Σκοπού
                  
               
            ΙΣΤΟΡΙΚΟ
      
                  1.
               
               
                  Μέχρι την έναρξη της ισχύος αυτής της τροποποίησης, η Διερμηνεία ΜΕΔ-12 αποκλείει από το πεδίο εφαρμογής της τα προγράμματα παροχών μετά την έξοδο από την υπηρεσία και τα προγράμματα παροχών σε συμμετοχικούς τίτλους ή με βάση την αξία αυτών (ΜΕΔ-12.6). Έως την έναρξη της ισχύος του ΔΠΧΠ 2, τα προγράμματα αυτά εμπίπτουν στο πεδίο εφαρμογής του ΔΛΠ 19 (όπως τροποποιήθηκε το 2002).
               
            
                  2.
               
               
                  Το ΔΠΧΠ 2 τίθεται σε ισχύ για ετήσιες περιόδους που αρχίζουν την ή μετά την 1η Ιανουαρίου 2005. Το ΔΠΧΠ 2 θα τροποποιήσει το ΔΛΠ 19 με:
                  
                              α)
                           
                           
                              την αφαίρεση από το πεδίο εφαρμογής του των παροχών σε εργαζομένους που εμπίπτουν στο ΔΠΧΠ 2· και
                           
                        
                              β)
                           
                           
                              την αφαίρεση όλων των αναφορών σε παροχές και προγράμματα παροχών σε συμμετοχικούς τίτλους ή με βάση την αξία αυτών.
                           
                        
            
                  3.
               
               
                  Επιπροσθέτως, το ΔΛΠ 32 απαιτεί οι ίδιες μετοχές να αφαιρούνται από τα ίδια κεφάλαια. Όταν τεθεί σε εφαρμογής το ΔΠΧΠ 2, θα τροποποιήσει το ΔΛΠ 32 ώστε να ορίζει ότι οι παράγραφοι 33 και 34 του ΔΛΠ 32 (που αφορούν τις ίδιες μετοχές) θα εφαρμόζονται στις ίδιες μετοχές που αγοράζονται, πωλούνται, εκδίδονται ή ακυρώνονται σε σχέση με προγράμματα μετοχικών δικαιωμάτων προαίρεσης εργαζομένων, προγράμματα αγοράς μετοχών εργαζομένων και κάθε άλλη συμφωνία αμοιβής που βασίζεται στην αξία των μετοχών.
               
            ΘΕΜΑΤΑ
      
                  4.
               
               
                  Το πρώτο θέμα με το οποίο ασχολείται αυτή η τροποποίηση είναι η συμπερίληψη των προγραμμάτων παροχών σε συμμετοχικούς τίτλους ή με βάση την αξία αυτών εντός του πεδίου εφαρμογής της Διερμηνείας ΜΕΔ-12.
               
            
                  5.
               
               
                  Το δεύτερο θέμα με το οποίο ασχολείται αυτή η τροποποίηση είναι να αποκλείσει από το πεδίο εφαρμογής της Διερμηνείας ΜΕΔ-12 άλλα προγράμματα μακροπρόθεσμων παροχών σε εργαζομένους. Μέχρι να τεθεί σε ισχύ η τροποποίηση, η Διερμηνεία ΜΕΔ-12 δεν αποκλείει άλλα προγράμματα μακροπρόθεσμων παροχών σε εργαζομένους από το πεδίο εφαρμογής της. Ωστόσο, το ΔΛΠ 19 απαιτεί τα προγράμματα αυτά να λογιστικοποιούνται κατά τρόπο παρόμοιο προς εκείνο της λογιστικοποίησης προγραμμάτων παροχών μετά την έξοδο από την υπηρεσία.
               
            ΤΡΟΠΟΠΟΙΗΣΗ
      
                  6.
               
               
                  Η παράγραφος 6 της Διερμηνείας ΜΕΔ-12 τροποποιείται ως ακολούθως.
                  Αυτή η Διερμηνεία δεν εφαρμόζεται σε προγράμματα παροχών μετά την έξοδο από την υπηρεσία ή σε άλλα προγράμματα μακροπρόθεσμων παροχών σε εργαζόμενους στα οποία εφαρμόζεται το ΔΛΠ 19.
               
            ΗΜΕΡΟΜΗΝΙΑ ΕΝΑΡΞΗΣ ΙΣΧΥΟΣ
      
                  7.
               
               
                  Μία οικονομική οντότητα θα εφαρμόζει αυτήν την τροποποίηση για ετήσιες περιόδους που αρχίζουν την ή μετά την 1η Ιανουαρίου 2005. Αν μία οικονομική οντότητα εφαρμόσει το ΔΠΧΠ 2 για προγενέστερη περίοδο, αυτή η τροποποίηση θα εφαρμοστεί για εκείνη την προγενέστερη περίοδο.